પ્રથમ પરીક્ષાનું પરિણામ અતિશય ખરાબ હતું. માટે પ્રગતિપત્રકમાં પપ્પાની સહી કરાવવી અસંભવ હતી. પ્રગતિપત્રક મારા દફતરમાં જ હતું પણ મે બહાર કાઢ્યું નહોતું. પણ બન્યું એવું કે પપ્પાને પેન જોઈતી હતી અને ઘરમાંથી કોઈ ચાલુ પેન તાત્કાલિક હાથમાં આવી નહિ માટે તેમણે મારું દફતર ખોલ્યું અને તેમને મારું પ્રગતિપત્રક નજરે પડ્યું. ખલાસ! સાતમાંથી ચાર વિષયમાં નપાસ. હું જ્યારે ક્લાસીસમાંથી ઘરે આવ્યો ત્યારે તેમણે મારી ખૂબ ઊલટ તપાસ કરી અને મારે ઘણું સાંભળવું પડ્યું.